**Slavnostni nagovor predsednika Državnega sveta Mitje Bervarja na 45. Taboru slovenskih pevskih zborov**

**(Šentvid pri Stični, 22. 6. 2014)**

Pozdravljam vas, spoštovane pevke in pevci, ambasadorji slovenske pesmi ,

lep pozdrav vsem ustvarjalcem slovenske zborovske glasbe, tako tistim, ki ustvarjate doma kot tistim, ki ljubezen do slovenske pesmi gojite v zamejskih in izseljenskih KD,

topel pozdrav tudi državnim in lokalnim predstavnikom,

**g. Jerneju Lampretu**, predsedniku Tabora slovenskih pevskih zborov,

**mag. Igorju Teršarju**, direktorju Javnega sklada RS za kul. dejavnosti,

**g. Dušanu Strnadu**, županu Ivančne Gorice in državnemu svetniku ter

visokim in spoštovanim gostom 45. Tabora slovenskih pevskih zborov,

še posebej pa lep pozdrav in čestitke organizatorjem letošnjega Tabora, ki so se ponovno potrudili in z odliko organizirali današnjo prireditev ter ponovno naročili lepo vreme za današnji dogodek…….

Danes je praznik za vse, ki radi pojemo. Danes je dan**, ko je Slovenec Slovencu - pevec!**

Vesel in ponosen sem, da vas lahko nagovorim v svojem in v imenu Državnega sveta RS, ob častitljivem jubileju: 45. letnici taborskih pevskih srečevanj. Jubilej je še posebej pomemben zato, ker povezuje vse, ki spoštujemo in živimo ljubiteljsko kulturo. Druži nas ljubezen do petja.

Ta ljubezen nam je, Slovencem, položena že v zibelko. Vse življenje jo nato nosimo globoko v sebi – na poteh od Koroške, Dolenjske, Štajerske, Primorske, Prekmurja, Gorenjske do Zasavja. S seboj jo nosimo kamor koli nas povede življenjska pot, tudi do zadnjega kotička zemeljske oble.

**Slovenska pesem** je namreč za slovensko dušo **opoj** brez primere. **Dihamo jo kot najčistejši zrak, pijemo kot najslajše vino. Peti preprosto pomeni - biti Slovenec!**

Prav nič ne bom pretiraval, če povem, da sem z največjo slovensko pevsko prireditvijo povezan že vse življenje. Kot **desetletni deček sem s klarinetom v roki** pred množičnim šentviškim občinstvom prvič zaigral skupaj z godbo na pihala iz Štor. Pozneje sem prav na tem odru večkrat nastopal **kot pevec** in kasneje kot **zborovodja** različnih zborov soustvarjal to čudovito glasbeno kuliso, ki jo vidim danes tu, pred seboj.

Danes pa stojim pred vami v drugačni vlogi, kot **zastopnik celotnega področja kulture** v Državnem svetu Republike Slovenije. Ker sem ljubiteljsko pevsko kulturo soustvarjal na številnih odrih po Sloveniji in v širšem slovenskem kulturnem prostoru, se njenega pomena zavedam in je deležna moje iskrene podpore.

Zato sem še posebej vesel, da je Državni svet RS ob letošnjem kulturnem prazniku z Javnim skladom za kulturne dejavnosti in Zvezo kulturnih društev Slovenije podpisal sporazum o podpori ljubiteljski kulturi, ki smo ga poimenovali **Zavezništvo za kulturo.**

Ljubiteljska kultura si namreč zasluži pozornost in podporo. Je neuničljiv generator idej, motor ustvarjalnega druženja in sodelovanja med generacijami. Ob tem pa v narodu spodbuja ustvarjalnost, inovativnost in ustvarja socialni kapital, ki predstavlja največjo dodano vrednost naše družbe.

Kulturna dediščina, ki so nam jo v pesmi in besedi zapustili naši predniki, lahko na krilih ljubiteljske kulture zaživi z novim navdihom. Veliki mojstri slovenske zborovske glasbe, katerih obletnice rojstva praznujemo letos, so to vedeli nekoč, naši veliki sodobniki se tega zavedajo tudi danes.

**Skladatelji Vasilij Mirk, Rado Simoniti, Jože Leskovar in akademik Lojze Lebič** so se navdihovali pri vrelcih narodovega bogastva in skrinjo bogato napolnili tudi z darovi lastne ustvarjalnosti.

Ob tej priložnosti pa bi se želel zahvaliti vašemu skupnemu zborovodji – maestru **Igorju Švari**, ki praznuje štiridesetletnico svojega umetniškega delovanja.

Če je slovenska pesem nekoč pomenila zavetnico narodovim željam po priznanju in samostojnosti, lahko danes, ko svojo državo imamo - in se včasih zdi, da ne znamo dovolj ceniti njenega pomena, moramo krepiti  **zavest o tem kar nam je skupno.**

Prav zato je **slovenska pesem vrednota**, ki jo moramo negovati in pestovati.

Našo melodijo in besedilo razumemo zato, ker dišita po zemlji, ki nas hrani, ker nas tolažita z besedami, ki jih razumemo in zato, ker zvenita tako, da nam je lepo.

Vesel sem, da prav današnje srečanje zaključuje **Teden ljubiteljske kulture**, ki se je začel prejšnjo nedeljo v Ljubljani in je postregel s številnimi dogodki kulturnih ljubiteljskih društev po vsej Sloveniji.

Tabor slovenskih pevskih zborov v Šentvidu pri Stični ostaja osrednje mesto, ki ob bogati zgodovini dokazuje, da lahko kultura in pesem preživita tudi ob velikih kulturnopolitičnih spremembah.

Na tem odru se je v 45. letih zvrstilo prek 200.000 pevcev, nastopili so zbori skoraj iz vsake slovenske vasi. To pa je jasno sporočilo za prihodnost -zborovsko petje živi in se ohranja predvsem zaradi **zanesenjakov in ljubiteljev slovenske pesmi**.

**Drage pevke in pevci, spoštovani zbrani,**

dovolite mi, da vam ob koncu namenim še nekaj poslanic vsem ljubiteljem slovenske pesmi:

**Spoštovane pevke in pevci**! Bogatite druge in sebe z milozvočjem pete besede!

**Spoštovani zborovodje**! Nadaljujte vaše plemenito poslanstvo - navdihujte svoje pevce, navdušujte svoje občinstvo!

**Spoštovani skladatelji!** Ustvarjajte za zbore, bogatite zakladnico slovenske kulture!

**Spoštovani poslušalci**, prisluhnite slovenski pesmi, ponotranjite lepoto njenega sporočila!

**In na koncu: Spoštovani Slovenci** – ljubimo slovensko pesem, ki je naša domovina. Nosimo jo v sebi, kamorkoli nas zanese življenje.

**Naj »pod to goro zeleno«\*** še zelo dolgo zveni slovenska pesem!

**Srečno!**